Broj: 711-I-1850-P-217/21-02-11

Zagreb, 4. listopada 2021.g.

Povjerenstvo za odlučivanje o sukobu interesa (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavak 1. podstavka podstavka 2., 4. i 5. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19, u daljnjem tekstu: ZSSI), ), **na zahtjev Zajedničkog odvjetničkog ureda Lovro Zovko, Slavica Butigan Boras i Antonija Šimunković**, za davanjem mišljenja Povjerenstva, na 144. sjednici, održanoj dana 4. listopada 2021.g., daje sljedeće:

**OČITOVANJE**

**Sukladno članku 3. ZSSI-a, likvidatori trgovačkih društava u većinskom državnom vlasništvu nisu dužnosnici u smislu odredbi ZSSI-a te se na iste ne primjenjuju odredbe navedenog Zakona.**

Obrazloženje

Zajednički odvjetnički ured Lovro Zovko, Slavica Butigan Boras i Antonija Šimunković podnijeli su dana 22. rujna 2021.g. dopis koji je zaprimljen pod poslovnim brojem 711-U-4799-P-217/21-01-2 te se povodom istog vodi predmet broj P-217/21.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

U predmetnom zahtjevu se Odvjetničko društvo obraća Povjerenstvu s upitom u kojem se navodi da je njihova stranka likvidator u trgovačkom društvu čiji je pravni oblik dioničko društvo. Većinski dioničar navedenog trgovačkog društva je CERP (Centar za restrukturiranje i prodaju) odnosno Republika Hrvatska čije dionice čine 67,73 % temeljnog kapitala trgovačkog društva. Odredba članka 371. stavka 1. Zakona o trgovačkim društvima (NN 111/93, 34/99, 121/99, 52/00, 118/03, 107/07, 146/08, 137/09, 125/11, 152/11, 111/12, 68/13, 110/15, 40/19 dalje u tekstu: ZTD) propisuje da likvidaciju provode članovi uprave, odnosno izvršni direktori. Nadalje, odredba članka 374. stavka 2. ZTD-a navodi da u poslu koji obavljaju, likvidatori imaju položaj uprave, odnosno izvršnih direktora i podliježu nadzoru nadzornog, odnosno upravnog odbora. Slijedom navedenog, položaj njihove stranke, likvidatora u trgovačkom društvu, temeljem odredaba ZTD-a bio bi istovjetan položaju uprave odnosno izvršnih direktora budući da je temeljni posao likvidatora okončanje poslova koji su u tijeku, naplata tražbina, unovčenje imovine društva i podmirenje vjerovnika. S druge strane.Zakon o sprječavanju sukoba interesa (NN 26/11, 12/12, 126/12, 48/13, 57/15, 98/19, dalje u tekstu: ZSSI) u članku 3. taksativno navodi tko se sve smatra dužnosnikom u smislu odredaba ZSSI-ja. Pritom, ZSSI u članku 3. stavku 1. točki 37. kao dužnosnike navodi i predsjednike i članove uprava trgovačkih društava koja su u većinskom državnom vlasništvu. Slijedom navedenog, postavlja se pitanje spada li obnašanje dužnosti likvidatora trgovačkog društva, u smislu prethodno citiranih odredaba ZTD-a koje ga izjednačuju sa upravom odnosno izvršnim direktorima, pod pojam dužnosnika u smislu odredbe članka 3. stavka 1. točke 37. ZSSI-ja.

Nadalje, u imajući u vidu odredbu članka 2. stavka 2. Zakona o službenicima i namještenicima u lokalnoj i područnoj samoupravi (NN 86/08, 61/11, 04/18, 112/19, dalje u tekstu: Zakon o službenicima) koja navodi da su službenici osobe koje u upravnim tijelima lokalnih jedinica kao redovito zanimanje obavljaju poslove iz samoupravnog djelokruga lokalnih jedinica i poslove državne uprave povjerene tim jedinicama, u skladu s Ustavom i zakonom razvidno je da je pojmom službenika obuhvaćen i pročelnik. Zakon o službenicima ne normira nespojivost obavljanja dužnosti pročelnika sa nekom drugom dužnosti već u članku 46. stavku 1. točki 9. određuje da je obavljanje djelatnosti koja je u suprotnosti s poslovima radnog mjesta ili bez prethodnog odobrenja pročelnika upravnog tijela, odnosno općinskog načelnika, gradonačelnika ili župana teška povreda službene dužnosti.

Konačno, obzirom da je stranka imenovana na dužnost pročelnika gradskog upravnog odjela za financije, a i dalje obnaša dužnost likvidatora prethodno navedenog trgovačkog društva, molimo dostavu mišljenja da li je obnašanje dužnosti pročelnika gradskog ureda za financije spojivo sa obnašanjem dužnosti likvidatora trgovačkog društva koje je u većinskom vlasništvu Republike Hrvatske u smislu odredaba Zakona o sprječavanju sukoba interesa, Zakona o trgovačkim društvima i Zakona o službenicima i namještenicima u lokalnoj i područnoj samoupravi, odnosno može li fizička osoba istovremeno obnašati dužnost pročelnika gradskog ureda za financije i dužnost likvidatora trgovačkog društva i pod kojim uvjetima. U konačnici ističu kako jedinica lokalne samouprave (grad) u kojoj stranka preuzima dužnost pročelnika gradskog ureda za financije nema nikakvih poslovnih odnosa niti aktivnosti sa trgovačkim društvom u likvidaciji, a u kojem društvu je njihova stranka istovremeno i likvidator.

Zahtjev u ovom predmetu nije podnesen od dužnosnika osobno sukladno članku 6. stavku 1. ZSSI-a, već ga je Povjerenstvu podnijela osoba koja nije dužnosnik u smislu ZSSI-a. S obzirom da se zahtjevom traži tumačenje odredbi ZSSI-a u predmetnoj situaciji, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Člankom 3. ZSSI-a propisano je tko se smatra dužnosnikom u smislu navedenog Zakona i na koje osobe se navedeni Zakon primjenjuje. Time je ujedno određen i krug osoba na koje se navedeni zakon primjenjuje, odnosno djelokrug samog Povjerenstva.

Člankom 3. ZSSI-a propisano je tko su dužnosnici i obnašatelji dužnosti u smislu navedenog Zakona, odnosno tko su dužnosnici i obnašatelji dužnosti na koje se primjenjuju odredbe ZSSI-a. Osim dužnosnika koji su izričito navedeni u članku 3. stavku 1. od točke 1. do točke 41., u članku 3. stavku 2. ZSSI-a propisano je da se dužnosnicima smatraju i obnašatelji dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama Zakona o službi u oružanim snagama Republike Hrvatske.

Stoga je člankom 3. ZSSI-a određen krug osoba koji su obveznici postupanja u smislu obveza, zabrana i ograničenja propisanih odredbama ZSSI-a te u odnosu na koje Povjerenstvo odlučuje o pokretanju postupka zbog moguće povrede odredbi ZSSI-a.

Iako je člankom 3. stavkom 1. podstavkom 37. ZSSI-a propisano da se dužnosnici smatraju predsjednici i članovi uprava trgovačkih društava koja su u većinskom državnom vlasništvu, Zakon ne propisuje da su dužnosnici i likvidatori navedenih trgovačkih društava. Isto tako, likvidatori trgovačkih društava u većinskom državnom vlasništvu nisu niti obnašatelji dužnosti na koje se primjenjuju odredbe ZSSI-a sukladno članku 3. stavku 1. podstavku 2. ZSSI-a. Stoga je Povjerenstvo dalo očitovanje kao što je navedeno u izreci ovog akta.

Međutim člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima. Čankom 20. stavkom 3. ZSSI-a, propisano je da obveze iz članka 14. stavka 1. istog Zakona počinju danom stupanja na dužnost i traju dvanaest mjeseci od dana prestanka obnašanja dužnosti. Povjerenstvo napominje kako je odredbama članka 471 stavka 5. i članka 374. stavka 2. u vezi s člankom 472. stavka 1. i 2. Zakona o trgovačkim društvima propisano da likvidatori društava s ograničenom odgovornošću (pa tako i likvidatori jednostavnih društava s ograničenom odgovornošću) imaju, u poslu koji obavljaju, položaj uprave društva. S obzirom da, sukladno članku 382. stavku 3. u vezi s člankom 472. stavkom 1. ZTD-a, društvo u likvidaciji prestaje brisanjem iz trgovačkog registra, utoliko i likvidator društva u likvidaciji ima ovaj status izjednačen s upravom društva, sve do brisanja odnosno prestanka trgovačkog društva u likvidaciji. Povjerenstvo tumači da sukladno navedenim odredbama ZTD-a za dužnosnike u smislu odredbi ZSSI-a postoji ograničenje iz članka 14. stavka 1. ZSSI-a, za vrijeme obnašanja dužnosti te u razdoblju 12 mjeseci nakon prestanka obnašanja dužnosti.

Isto tako, člankom 40. Zakona o službenicima i namještenicima u lokalnoj i područnoj (regionalnoj) samoupravi („narodne novine“ br: 86/08, 61/11, 04/18, 112/19) propisano je da je Službenik je dužan pisanim putem obavijestiti pročelnika upravnog tijela o financijskom ili drugom interesu koji on, njegov bračni ili izvanbračni drug, dijete ili roditelj može imati u odlukama upravnog tijela u kojem radi. Službenik je dužan pisanim putem obavijestiti pročelnika upravnog tijela o fizičkim i pravnim osobama s kojima je bio u poslovnom odnosu u razdoblju od dvije godine prije prijma u službu, a prema kojima upravno tijelo u kojem radi obavlja upravne poslove. Službenik je dužan pisanim putem obavijestiti pročelnika upravnog tijela o vlasništvu dionica i obveznica ili financijskim i drugim interesima u trgovačkim društvima prema kojima tijelo u kojem radi obavlja upravne poslove, a što bi moglo predstavljati uzrok sukobu interesa. Također službenik je dužan pisanim putem obavijestiti pročelnika upravnog tijela je li njegov bračni ili izvanbračni drug, dijete ili roditelj obavlja najviše dužnosti u političkoj stranci, udruzi, trgovačkom društvu ili drugoj pravnoj osobi koja je u poslovnom odnosu sa upravnim tijelom u kojem službenik radi. Pročelnik upravnog tijela ispitat će okolnosti navedene u pisanoj obavijesti iz stavka 1. – 4. ovoga članka, pa ako te okolnosti dovode ili mogu dovesti do sukoba interesa, donijet će odluku o izuzimanju službenika od rada na određenim poslovima. Pročelnik upravnog tijela je dužan o okolnostima iz stavka 1. – 4. ovoga članka pisanim putem obavijestiti općinskog načelnika, gradonačelnika, odnosno župana. Općinski načelnik, gradonačelnik, odnosno župan ispitat će okolnosti navedene u pisanoj obavijesti iz stavka 6. ovoga članka, pa ako te okolnosti dovode ili mogu dovesti do sukoba interesa, donijet će odluku o izuzimanju pročelnika upravnog tijela od rada na određenim poslovima. Podaci o mogućem sukobu interesa te odluka o izuzimanju službenika od rada na određenim poslovima zbog mogućeg sukoba interesa unose se u osobni očevidnik službenika.

Povjerenstvo ukazuje podnositelju da se za tumačenje gore navedenih odredbi obrati Ministarstvu pravosuđa i uprave

Slijedom navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. ZOU Lovro Zovko, Slavica Butigan Boras i Antonija Šimunković
2. Objava na internetskoj stranici Povjerenstva
3. Pismohrana